Egy kis lehűlés után érkezik a tavasz, akár 19 fok is lehet
Eső érkezik kedd este, egy picit visszaesik a hőmérséklet, de gyorsan el is megy a csapadékos idő, és szerdán egyre többfelé süt ki a nap, bár a szél erős lesz még. Hétvégére száraz, napos időt ígér az előrejelzés, majdnem 20 fokos csúcshőmérséklettel.
Kedden a változóan felhős ég mellett hosszabb-rövidebb időre mindenütt kisüt a nap, majd délután fokozatosan megnövekszik a felhőzet. Eső napközben nem valószínű, késő estétől azonban előbb a Kisalföldön, majd másutt is egyre többfelé eleredhet. A szél erős, nagy területen viharos lesz. Emiatt Győr-Moson-Sopron, Komárom-Esztergom, Vas, Veszprém és Zala megyére elsőfokú, citromsárga figyelmeztetés érvényes keddre.

A legmagasabb nappali hőmérséklet 14 és 19 fok között várható kedden. Éjszakára 2, 9 fokig hűl le a levegő.

Szerdán eleinte borult lesz az ég, és reggelig országszerte eső várható. A magasabb hegyekben hajnalban havas eső, hó is előfordulhat. Délelőttől északnyugat felől egyre nagyobb területen kisüt a nap, és azután már csak kevés gomolyfelhő képződik, legfeljebb elvétve fordulhat elő futó zápor. A Tiszántúlon késő délutántól csökken a felhőzet, de az eső a déli órákra kelet felé már onnan is távozik. A szél nagy területen erős lesz, a főváros környezetében viharos széllökések is lehetnek. A csúcshőmérséklet 10 fok körül alakul.

Csütörtökön erősen és gyengébben felhős időszakok váltakoznak, helyenként zápor előfordulhat. A szél gyakran élénk, helyenként erős lesz. A legmagasabb nappali hőmérséklet 9 és 15 fok között várható, északkeleten várható a hűvösebb idő.

Az Országos Meteorológiai Szolgálat előrejelzése szerint a hét második felében újra emelkedni kezd a hőmérséklet. Hétvégére száraz idő ígérkezik, és egyes helyeken akár 19 fok is lehet már.
eső felmelegedés lehűlés napsütés hőmérséklet időjárás zápor szél